
Az instagramon történő marketingkommunikáció hatékonyságának vizsgálata a divat kontextusában

Kutatásomban azt vizsgáltam, hogy a divatcégek Instagram bejegyzéseinek forrása és esztétikája milyen hatással van a lájkoltságra és az e-WOM-ra. A forrás eredetét két részre bontottam: márka által- és felhasználó által generált tartalomra, az esztétikát pedig a pillanatkép- és a stúdió esztétika tükrében tanulmányoztam. Érdekelt, hogy az említett tényezők milyen befolyással bírnak a fogyasztóban keltett hitelességre és örömre, valamint hogy ezen jelenségek elegendőek-e ahhoz, hogy interaktivitást váltsunk ki a felhasználók körében. Az interaktivitást a fentebb említett komponensekkel mértem: a tetszést kifejező reakcióval, a lájkokkal, illetve az online szájreklámmal, tehát az e-WOM vizsgálatával. A leírtak alapján fő kutatási kérdésem a következő volt: hogyan befolyásolja a divatcégek bejegyzéseinek forrása és esztétikája a fogyasztót az Instagram online terében?
A tanulmányom első felében a fogalmak és elméletek tisztázása után hasonló kísérleteket és elemzéseket vizsgáltam, majd kvantitatív kutatást végeztem. Az adatokat online kérdőívekből gyűjtöttem ki, melyeket különböző közösségi média felületeken jutattam el a 18-34 éves női Instagram felhasználókhoz. A kitöltőknek forrás és esztétika szerint kategóriákba szedett bejegyzésekhez társított és előzetes kutatásokban tesztelt mérési tételeket kellett értékelniük.
Ezen állítások értékeléseinek segítségével megállapítható, hogy az adott bejegyzést hitelesnek gondolják-e a fogyasztók, illetve kelt-e bennük örömöt vagy izgatottságot a megjelenített kép. Továbbá a válaszok elemzése megmutatja, hogy az említett érzések mennyiben járulnak hozzá a lájkoltsághoz és az e-WOM-hoz. A kapott eredmények választ adnak arra, hogy a felhasználókat hogyan érhetjük el az Instagram felületén – ezzel megmutatva az esztétika és a tartalom forrásának jelentőségét az online marketingkommunikációban.



